MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning til Europa-Parlamentets og Rådets direktiv om indbyrdes tilnærmelse af medlemsstaternes lovgivning om støjemission fra maskiner til udendørs brug

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning til Europa-Parlamentets og Rådets direktiv om indbyrdes tilnærmelse af medlemsstaternes lovgivning om støjemission fra maskiner til udendørs brug

1. Baggrund

- Dato for fremsendelse til Parlamentet og Rådet (KOM(1998)46 - 1998/0029/COD) 18. februar 1998

- Dato for Parlamentets udtalelse ved førstebehandlingen 30./31. marts 1998

- Dato for fremsendelse af ændringsforslag ikke aktuel

- Dato for vedtagelse af den fælles holdning 24 januar 2000

- Dato for Det Økonomiske og Sociale Udvalgs udtalelse 9. september 1998

2. Formålet med Kommissionens forslag

Forslaget har til formål at harmonisere medlemsstaternes lovgivning inden for støjemissionsstandarder, procedurer for overensstemmelsesvurdering, mærkning i forhold til støjniveau og indsamling af oplysninger om støjemissioner for maskiner til udendørs brug samt at ajourføre gældende fællesskabslovgivning på området.

De grundlæggende mål er at beskytte befolkningens sundhed og velfærd, at forenkle gældende lovgivning (det nye direktiv ophæver 9 eksisterende direktiver, som omfatter forskellige typer udstyr) samt at bidrage til det indre markeds funktion.

Direktivet omfatter forskellige typer udstyr, som normalt anvendes udendørs, f.eks. på byggepladser (tårnkraner, gravemaskiner, læssemaskiner), ved vejarbejder (betonbrækkere, pikhamre, kompaktorer) eller til havearbejde (plæneklippere og -trimmere, kædesave, løvblæsere, fliskværne), men også udstyr monteret på køretøjer (f.eks. renovationskøretøjer). Det forsøges at dække udstyrstyper, som anses for ekstremt støjende eller irriterende. Selv om det ikke er alt udstyr, der underlægges støjgrænser, er det meningen, at forpligtelsen til støjmærkning skal gælde generelt (det er et vigtigt punkt, fordi angivelse af støjniveauet giver køberen muligheden for et velovervejet valg). Der er planlagt to faser for støjgrænserne: den første træder i kraft 18 måneder efter direktivets vedtagelse og har til formål at fjerne det mest støjende udstyr; fire år senere vil grænserne blive tilpasset til det teknologiske fremskridt (dvs. gøres strengere).

3. Bemærkninger til den fælles holdning

Parlamentet fremsatte ikke nogen ændringsforslag ved førstebehandlingen.

I forhold til Kommissionens oprindelige forslag, forenkler den fælles holdning proceduren for overensstemmelsesvurdering ved at reducere vurderingsmulighederne fra fem til tre, herunder en ny (og mindre bureaukratisk) mulighed for en intern produktionskontrol, som gennemføres af industrien selv.

Direktivets anvendelsesområde omfatter nu flere udstyrskategorier (f.eks. også kurvevogne, hydrauliske hamre, højeffekt-elgeneratorer, ramningsmaskiner, udlægningsmaskiner og komprimeringsmaskiner). For noget udstyr er der fastsat grænseværdier (f.eks. for eksplosionsfri kompakteringsmaskiner) og for andet er grænseværdierne justeret nedad med henblik på bedre miljøbeskyttelse (f.eks. for plæneklippere).

Indsamlingen af støjdata er forenklet ved at anvende en EF-overenstemmelseserklæring.

Forbedringerne forenkler procedurerne og burde forbedre miljøregnskabet, idet der er flere udstyrskategorier, som anerkendes som værende støjende, og i nogle tilfælde indføres strengere støjgrænser.

Der forudses ingen problemer med at anvende forskriftsudvalgsproceduren til indførelse af den seneste teknologi og forbedret dataindsamling.

4. Konklusion og generelle bemærkninger

Kommissionen værdsætter i høj grad det arbejde, der er udført for at nå frem til en fælles holdning og støtter de indførte forbedringer og afklaringer. Det forventes, at der vil være en værdifuld fordel for miljøet og dermed for borgerne. Samtidig er markedsadgangen sikret for fabrikanter af støjende udstyr, som modtager en klar besked om, at miljøhensyn vil have en fremtrædende rolle ved fastlæggelse af forskrifter for støj fra maskiner til udendørs brug.

Kommissionen støtter den fælles holdning.